Oikeusministeriö	
Oikeushallinto-osasto
PL 25
00023  VALTIONEUVOSTO

OM:n lausuntopyyntö OM 8/31/2007, 23.11.2008

KÄRÄJÄOIKEUSVERKOSTON KEHITTÄMINEN, LAUSUNTO

Pyydettynä lausuntona viitekohdassa mainitusta mietinnöstä lausun seuraavan:

1. Yleistä

Keskityn lausunnossani arvioimaan käräjäoikeusverkoston kehittämistä ainoastaan Kaakkois-Suomen syyttäjänviraston näkökulmasta koskien näin ollen vain Imatran, Kouvolan, Kotkan ja Lappeenrannan käräjäoikeuksien mahdollisia yhdistämisiä liitännäisseuraamuksineen.

2. Työryhmän ehdotus toimipaikoiksi

Kotka ja Kouvola

Työryhmän ehdotukseen Kouvolan ja Kotka käräjäoikeuksien yhdistämisestä ei sinällään ole huomautettavaa. Kouvola on väestöpohjaltaan hiukan Kotkaa suurempi. Rikosasioiden määriltään ne ovat lähes samansuuruisia. Päätoimipaikaksi esitettyä Kouvolaa puoltaa mielestäni Kouvolan kaupungin maantieteellisesti keskeisempi sijainti alueella ja erityisesti varteenotettavana seikkana Kouvolassa sijaitsevat sangen uudet, asianmukaiset ja toimivat toimitilat. Myös Kaakkois-Suomen syyttäjänviraston päätoimipaikaksi on 1.4.2007 alkaen säädetty Kouvola, joten sidosryhmäyhteistyön kannalta Kouvola käräjäoikeuden pääkansliana puoltaa myös paikkaansa.

Kuten työryhmä esittää sivukanslia Kotkassa on tarpeen johtuen väestö- ja juttumäärästä. Sivukanslia Haminassa ei liene toiminut enää vähään aikaan, joten esitykseen sen lakkauttamisesta ei ole huomautettavaa. Samoin istuntopaikkoja Kuusankoskella, Anjalankoskella ja Elimäellä ei enää ole ollut toiminnassa.

Lappeenranta ja Imatra

Lappeenrannan ja Imatran käräjäoikeuksien osalta koskien pää- ja sivukanslian sijaintipaikkaa ei ole huomautettavaa. Totean ainoastaan, että  syyttäjien osalta Imatran palvelutoimistosta on tehty lakkauttamispäätös ja syyttäjät sekä sihteerit siirtyvät Lappeenrantaan heti, kun toimitilajärjestelyt on saatu kuntoon. Istuntopaikkojen lakkauttamiseen ei ole huomautettavaa.

3. Muuta huomioitavaa

Porvoon käräjäoikeuden tuomiopiiriin kuuluu Pyhtään kunta, mikä kuuluu puolestaan Kymenlaakson maakuntaan ja Kotkan kihlakuntaan. Tämä tarkoittaa sitä, että Kotkan poliisi tutkii Pyhtään kunnan alueella tehdyt rikokset, Kotkan syyttäjät tekevät syyteharkinnan  ja juttujen oikeuspaikkana on Porvoon käräjäoikeus. Mikäli mahdollista tässä yhteydessä olisi mielestäni asioiden joustavan hoitamisen vuoksi  tarkoituksenmukaista siirtää Pyhtää kuuluvaksi Loviisan kihlakuntaan.

	Viraston päällikkö,
	johtava kihlakunnansyyttäjä	Irma Rosenius-Sutela